Document ID: 32003R2303

Komisijas Regula (EK) Nr. 2303/2003
(2003. gada 29. decembris)
par īpašiem marķējuma noteikumiem vīniem, kurus importē no Amerikas Savienotajām Valstīm
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1493/1999 par vīna tirgus kopīgo organizāciju [1], un jo īpaši tās 53. pantu,
tā kā:
(1) Komisijas 2002. gada 29. aprīļa Regulā (EK) Nr. 753/2002, ar ko paredz atsevišķus noteikumus, lai piemērotu Padomes Regulu (EK) Nr. 1493/1999 attiecībā uz konkrētu vīna nozares produktu aprakstu, apzīmējumu, noformējumu un aizsardzību [2], ir ietvertas dažas atkāpes attiecībā uz marķējumu vīniem, kurus importē no Amerikas Savienotajām Valstīm, kas ir spēkā līdz 2003. gada 31. decembrim.
(2) Divpusējās sarunas, kas patlaban risinās ar Amerikas Savienotajām Valstīm, nebeigsies gada beigās, tāpēc, lai novērstu tirdzniecības pārtraukšanu, ir jāpaplašina noteikumi, kas piemērojami vīniem, kurus importē no Amerikas Savienotajām Valstīm, ņemot vērā sarunu norisi.
(3) Šajā regulā paredzētie pasākumi ir saskaņā ar Vīna pārvaldības komitejas atzinumu,
IR PIEŅĒMUSI ŠO REGULU.
1. pants
1. Vīnu, ko importē no Amerikas Savienotajām Valstīm, var identificēt ar federatīvā štata nosaukumu, vajadzības gadījumā to papildinot ar apgabala vai vīnkopības reģiona nosaukumu, pat ja tikai 75 % no attiecīgā vīna ir izgatavoti no vīnogām, kas novāktas attiecīgajā štatā vai atsevišķā apgabalā, kura nosaukums piešķirts vīnam, ar noteikumu, ka vīns ir gatavots tikai no Amerikas Savienotajās Valstīs novāktām vīnogām.
2. No Amerikas Savienotajām Valstīm importētam vīnam var izmantot šķirnes nosaukumu pat tad, ja tikai 75 % no attiecīgā vīna ir izgatavoti no šķirnes, kuras vārdā vīns nosaukts, ar noteikumu, ka šī šķirne nosaka attiecīgā vīna raksturīgās īpašības.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2004. gada 1. janvāra līdz brīdim, kad stājas spēkā vienošanās, kas izriet no sarunām ar Amerikas Savienotajām Valstīm, ar mērķi ne vēlāk kā līdz 2005. gada 31. decembrim noslēgt vienošanos par vīna tirdzniecību un vīndarības praksi un par ģeogrāfiskās izcelsmes norāžu aizsardzību.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 29. decembrī

Labels: 3
17
18